Porissa sijaitseva pigmenttitehdas lakkautetaan. Tehtaalle jää vielä jonkin verran työvoimaa, koska tehdas suljetaan vuoteen 2021 mennessä.

Tästä on kyse Venator vähentää Porissa 253 työpaikkaa.

Irtisanomiset liittyvät tehtaan sulkemiseen.

Venator lopettaa Porin titaanidioksiditehtaan vuoteen 2021 mennessä.

Porissa sijaitsevan Venatorin titaanidioksiditehtaan lakkauttamissuunnitelma johtaa 253 työpaikan vähenemiseen. Venator kertoi asiasta maanantaina iltapäivällä.

Venator ilmoitti syyskuussa lopettavansa Meri-Porissa sijaitsevan tehtaansa. Tämän jälkeen alkoivat yt-neuvottelut.

Neuvottelujen päätyttyä Venator ilmoitti pitävänsä kiinni tehtaan sulkemisesta. 253:sta nyt päättyvästä työsuhteesta vain 20 loppuu määräaikaisuuden takia tai eläköitymällä.

Tehdas suljetaan 2021

Venatorilla on töissä Porissa yhteensä yli 400 ihmistä. Osa työntekijöistä eli 176 ihmistä saa jäädä vielä tehtaaseen, koska tehdas suljetaan vähitellen vuoteen 2021 mennessä.

– Käynnistämme laajan työllistämistä edistävien toimien tukiohjelman, jonka piirissä ovat kaikki irtisanottavat Venatorin työntekijät, Venatorin tehtaanjohtaja Pasi Vartiainen sanoo.

Tehtaan lopettaminen oli syyskuussa erittäin ikävä uutinen Porin kaupungille. Aivan täysin odottamatonta lakkautus ei kuitenkaan ollut, koska Meri-Porissa sijaitseva tehdas tuhoutui osittain vuonna 2017 suuressa tulipalossa.